ai4bharat/Pralekha huggingface dataset:
விவசாயத்துறை அமைச்சகம்
பிப்ரவரி 24 ஆம் தேதி இந்திய வேளாண் ஆராய்ச்சிக் கழகம்- இந்திய வேளாண் ஆராய்ச்சி நிறுவனத்தின் 61-வது பட்டமளிப்பு விழாவில் குடியரசு துணைத் தலைவர் பங்கேற்பு
இந்திய வேளாண் ஆராய்ச்சிக் கழகம்- இந்திய வேளாண் ஆராய்ச்சி நிறுவனத்தின் 61-வது பட்டமளிப்பு விழா பிப்ரவரி 24, 2023 அன்று புதுதில்லியில் நடைபெற உள்ளது. குடியரசு துணைத் தலைவர் திரு ஜகதீப் தன்கர் இந்த நிகழ்ச்சியில் சிறப்பு விருந்தினராகக் கலந்து கொள்வார். மத்திய வேளாண்மை மற்றும் விவசாயிகள் நல அமைச்சர் திரு நரேந்திர சிங் தோமர், இணையமைச்சர்கள் திரு கைலாஷ் சவுத்ரி, திருமிகு சுஸ்ரீ ஷோபா கராந்த்லாஜே ஆகியோர் கௌரவ விருந்தினர்களாக பங்கேற்பார்கள்.
ஐந்து நாட்கள் நடைபெறும் பட்டமளிப்பு விழாவில் பிப்ரவரி 20-ஆம் தேதி ஆறு துறைகளைச் சேர்ந்த 26 பிரிவுகளின் எம்.எஸ்.சி மற்றும் முனைவர் பட்டம் பயிலும் மாணவர்களின் விளக்கக்காட்சிகள் இடம்பெறும். பட்டங்கள் வழங்கப்படும் நாளன்று வங்கதேசம், எகிப்து, எத்தியோப்பியா, கானா, நைஜீரியா, ருவாண்டா, இலங்கை, டான்சானியா உள்ளிட்ட வெளிநாடுகளைச் சேர்ந்த மாணவர்கள் உட்பட 400 பேர் பட்டங்களைப் பெறுவார்கள். இந்த நிகழ்ச்சியின் போது நபார்டு- பேராசிரியர் வி.எல் சோப்ரா தங்கப்பதக்கம் மற்றும் சிறந்த மாணவருக்கான விருதுகளை தேர்ந்தெடுக்கப்பட்ட மாணவர்களுக்கு சிறப்பு விருந்தினர் வழங்குவார். இந்திய வேளாண் ஆராய்ச்சி நிறுவனத்தின் வலையொளி பக்கத்தில் இந்த நிகழ்ச்சி நேரலையாக ஒளிபரப்பப்படும்.
சுகாதாரம் மற்றும் குடும்ப நலத்துறை அமைச்சகம்
கொரோனா பரவலைக் கட்டுப்படுத்த ஹரியானா, ராஜஸ்தான், குஜராத், மணிப்பூருக்கு உயர்நிலைக் குழு : மத்திய அரசு அனுப்புகிறது
கொரோனா பரவலைக் கட்டுப்படுத்த ஹரியானா, ராஜஸ்தான், குஜராத், மணிப்பூர் ஆகிய மாநிலங்களுக்கு உயர்நிலைக் குழு செல்ல, மத்திய சுகாதாரம் மற்றும் குடும்பநல அமைச்சகம் உத்தரவிட்டுள்ளது.
தில்லியில் தினசரி கொரோனா பாதிப்பு எண்ணிக்கை அதிகரித்து வருகிறது. அதேபோல் தினசரி உயிரிழப்பு எண்ணிக்கையும் அதிகரித்து வருகிறது. இதன் தாக்கம் தேசிய தலைநகர் மண்டலத்திலும் காணப்படுகிறது. ஹரியானா, ராஜஸ்தான் ஆகிய மாநிலங்களிலும் தேசிய தலைநகர் மண்டலம் வருவதால் அங்கும் கொரோனா பாதிப்பு எண்ணிக்கை அதிகரிக்கிறது.
தில்லி எய்ம்ஸ் இயக்குனர் டாக்டர் ரன்தீப் குலேரியா தலைமையில் மூன்று பேர் கொண்ட குழுவினர் ஹரியானா செல்கின்றனர். நிதி ஆயோக் சுகாதார உறுப்பினர் டாக்டர் வி.கே.பால் தலைமையிலான குழுவினர் ராஜஸ்தான் செல்கின்றனர். நோய் கட்டுப்பாடு தேசிய மையத்தின்  இயக்குனர் டாக்டர் எஸ்.கே.சிங் தலைமையிலான குழு குஜராத் செல்கிறது. சுகாதார சேவை தலைமை இயக்குனரகத்தின் துணைத் தலைமை இயக்குனர் டாக்டர் ஸ்வஸ்திசரன் தலைமையிலான குழு மணிப்பூர் செல்கிறது.
கொரோனா பாதிப்பு அதிகம் உள்ள மாவட்டங்களுக்கு உயர்நிலைக் குழுவினர் சென்று கொரோனா பரவல் தடுப்பு, கண்காணிப்பு, பரிசோதனை, கொரோனா மேலாண்மை ஆகியவற்றில் மாநிலங்களின் முயற்சிகளுக்கு உதவியாக செயல்படுவர். தேவையான வழிகாட்டுதல்களையும் வழங்குவர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1674001
அறிவியல் மற்றும் தொழில்நுட்பத்துறை
சி.எஸ்.ஐ.ஆர்-சி.ஜி.சி.ஆர்.ஐ.யில் ஒரு வாரம் ஒரு ஆய்வகம் திட்டம்
சமூகத்தின் பல அடுக்குகளுடன் ஆய்வகங்களின் அறிவியல் மற்றும் தொழில்நுட்ப இணைப்பை முன்னிலைப்படுத்தும் நோக்கத்துடன், சி.எஸ்.ஐ.ஆர் ஒரு தனித்துவமான 'ஒரு வாரம் ஒரு ஆய்வகம்'  திட்டத்தை, மத்திய அறிவியல் மற்றும் தொழில்நுட்பம், பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணுசக்தி மற்றும் விண்வெளித் துறை இணையமைச்சர் டாக்டர் ஜிதேந்திர சிங் தொடங்கி வைத்தார். சி.எஸ்.ஐ.ஆரின் துணைத் தலைவராகவும் அவர் உள்ளார்.
கொல்கத்தாவின் சி.எஸ்.ஐ.ஆர்-மத்திய கண்ணாடி மற்றும் பீங்கான் ஆராய்ச்சி நிறுவனத்திற்கான  ஒரு வாரம் ஒரு ஆய்வகம் அறிமுக திட்டம் 22.08.2023 அன்று நிறுவனத்தில் நடைபெற்றது. கொல்கத்தா இந்திய அறிவியல் சங்கத்தின்  இயக்குனர் டாக்டர் ரஞ்சன் சென் சிறப்பு விருந்தினராக கலந்து கொண்டார், டாடா ஸ்டீல் நிறுவனத்தின் தொழில்நுட்பம் மற்றும் ஆராய்ச்சி மற்றும் மேம்பாட்டு துணைத் தலைவர் டாக்டர் தேபாஷிஸ் பட்டாச்சார்யா சிறப்பு விருந்தினராகக் கலந்து கொண்டார்.
சுகாதாரம் மற்றும் குடும்ப நலத்துறை அமைச்சகம்
நாட்டில் உள்ள அரசு மற்றும் தனியார் மருத்துவ நிறுவன ஒழுங்குமுறை பற்றிய புதுப்பிப்பு
தேசிய மருத்துவ ஆணையம்  சட்டம், 2019 இன் கீழ் மருத்துவ நிறுவனங்கள் , என்.எம்.சி வகுத்த தரங்களுக்கு ஏற்ப மதிப்பிடுவதற்கு இந்திய அரசு மருத்துவ மதிப்பீட்டு வாரியத்தை  நிறுவியுள்ளது.
மருத்துவ அலட்சியம் தொடர்பான வழக்குகள் / புகார்கள், மாநில / யூனியன் பிரதேசங்களில் உள்ள சுகாதார மற்றும் குடும்ப நல இயக்குநரகம் அல்லது சம்பந்தப்பட்ட மாநில மருத்துவ கவுன்சிலால் கையாளப்படுகின்றன. மாநில மருத்துவ கவுன்சில் எடுத்த முடிவில் புகார்தாரர் அல்லது பிரதிவாதி திருப்தி அடையவில்லை என்றால், அவர் நெறிமுறைகள் மற்றும் மருத்துவ பதிவு வாரியம், தேசிய மருத்துவ ஆணையத்தில் மேல்முறையீடு செய்யலாம்.
நோயாளிகளுக்கு மலிவான கட்டணத்தில் தரமான சுகாதார வசதிகளை வழங்க சிஇ சட்டம் 2010 வகை செய்கிறது. சிஇ சட்டத்தின் பதிவு நிபந்தனைகள் பின்பற்றப்படாவிட்டால், மருத்துவமனைகளின் பதிவை ரத்து செய்யவும் வழிவகுக்கிறது. தற்போதைய நிலவரப்படி, சிஇ சட்டம், 2010, 12 மாநிலங்கள் மற்றும் 7 யூனியன் பிரதேசங்களால் ஏற்றுக்கொள்ளப்பட்டுள்ளது.
மத்திய சுகாதாரம் மற்றும் குடும்ப நலத்துறை இணையமைச்சர் பேராசிரியர் எஸ்.பி.சிங் பாகெல் மாநிலங்களவையில் இன்று எழுத்துப்பூர்வமாக அளித்த பதிலில் இதனைத் தெரிவித்துள்ளார்.
நிதி அமைச்சகம்
வருமான வரிச் சட்டம், 1961ன் பிரிவு 6 ன் கீழ் வசிப்பிடம் தொடர்பான விளக்கம்
வருமான வரிச் சட்டம், 1961ன் பிரிவு 6 தனி நபரின் வசிப்பிடம் தொடர்பான விதிகளைக் கொண்டுள்ளது. தனி நபர் இந்தியாவில் குடியிருப்பவரா அல்லது இங்கு வசிக்காதவரா அல்லது சாதாரணமானக் குடிமகன் இல்லையா என்பது அந்த நபர் ஒரு வருடத்தில் இந்தியாவில் வசிக்கும் காலம், மற்றும் இதர விஷயங்களை, பொறுத்தது.
முந்தைய வருடமான 20019-20 இல், இந்தியாவில் ஒரு குறிப்பிட்ட காலத்திற்கு தங்கிவிட்டு, வருடம் முடிவதற்குள் இந்தியாவிலிருந்து வெளியே சென்று, தாங்கள் வெளிநாட்டில் வசிப்பவர் அல்லது சாதாரண இந்தியக் குடிமகன் இல்லை எனும் நிலையைத் தக்கவைத்துக்கொள்ள இந்தியாவுக்கு வந்த பல்வேறு நபர்கள் விரும்பியதாகவும், ஆனால் கொரோனா வைரஸ்  பெரும் பரவல் காரணமாக பொது முடக்கம் அமல்படுத்தப்பட்டு சர்வதேச விமானங்கள் ரத்து செய்யப்பட்டதால் தங்களால் அவ்வாறு செய்ய முடியவில்லை என்றும் பல்வேறு கோரிக்கைகள் வரப்பெற்றன. இந்தியாவில் தாங்கள் தங்கும் காலத்தை நீட்டிக்க வேண்டிய அவசியம் ஏற்பட்டுள்ளதால், தங்களுக்கு அந்த எண்ணம் இல்லாத போதும் கட்டாயமாக தாங்கள் இந்திய குடிமக்களாக ஆகி விடுவோமோ என்று கவலைத் தெரிவித்தனர்.
இப்படிப்பட்டவர்களின் நியாயமான வருத்தத்தைக் களைய, மத்திய நேரடி வரிகள் வாரியம் மே 8 ம் தேதியிட்ட, சுற்றறிக்கை எண் 11 மூலம் கீழ்கண்டவாறு முடிவெடுத்தது. சட்டத்தின் ஆறாம் பிரிவின் கீழ் முந்தைய வருடமான 2019-20ல் ஒருவர் இந்தியாவுக்கு மார்ச், 22 தேதிக்கு முன் வந்திருந்தாலோ, மற்றும்:இந்தியாவிலிருந்து மார்ச் 31க்கு முன் செல்ல முடியாமல் இருந்திருந்தாலோ, இந்தியாவில் அவரது தங்கும் காலம் மார்ச், 22 முதல் 31 வரை கணக்கில் எடுத்துக் கொள்ளப்பட மாட்டாது; அல்லதுகொரோனா வைரஸ்  காரணமாக மார்ச், 1ம் தேதி அன்றோ அல்லது அதற்கு பிறகோ இந்தியாவில் தனிமைப்படுத்தப்பட்டிருந்து, மார்ச் 31ம் தேதி அல்லது அதற்கு முன்பு சிறப்பு விமானம் மூலம் வெளியேறி இருந்தாலோ, அல்லதுமார்ச், 31 ம் தேதிக்கு முன் இந்தியாவை விட்டு வெளியேற முடியாமல் இருந்தாலோ, தனிமைப்படுத்தப்பட்ட காலத்திலிருந்து அவர் வெளியேறும் தேதி அல்லது மார்ச், 31 வரை எது பொருந்துமோ அது கணக்கில் எடுத்துக் கொள்ளப்பட மாட்டாது, அல்லது;மார்ச் 31, அல்லது அதற்கு முன்பு சிறப்பு விமானம் மூலம் ஒருவர் வெளியேறி இருந்தால், மார்ச், 22 முதல் அவர் வெளியேறியது வரை இந்தியாவில் அவர் தங்கியிருந்த காலம் கணக்கில் எடுத்துக் கொள்ளப்பட மாட்டாது.
மேலும், நிதியாண்டு 2020-21லும் பொது முடக்கம் தொடர்ந்துக் கொண்டிருப்பதாலும், சர்வதேச விமான சேவைகள் எப்போது மீண்டும் தொடங்கும் என்பது தெளிவாக தெரியாததாலும், இவர்களது வசிப்பு நிலையை 2020-21க்கு முடிவு செய்வதற்கான காலத்தை சர்வதேச விமான சேவைகள் சகஜம் ஆகும் வரை நீட்டிக்கும் சுற்றறிக்கை இயல்பு நிலை வந்தவுடன் வெளியிடப்படும்.
(
பிரதமர் அலுவலகம்
ஹோலி பண்டிகையையொட்டி நாட்டு மக்களுக்கு பிரதமர் வாழ்த்து
உற்சாகம், மகிழ்ச்சி உள்ளிட்ட வண்ண திருவிழாவான ஹோலி பண்டிகையையொட்டி நாட்டு மக்களுக்கு பிரதமர் திரு.நரேந்திர மோடி வாழ்த்துக்களை தெரிவித்துள்ளார். “இத்திருநாள் நாட்டு மக்கள் அனைவரின் வாழ்க்கையிலும் மகிழ்ச்சியை உருவாக்கட்டும்” என்று அவர் வாழ்த்தியுள்ளார்.
அறிவியல் மற்றும் தொழில்நுட்பத்துறை
ஜென்னோவா பயோ பார்மாசூடிக்கல்ஸ் நிறுவனத்தின் புதுமையான கொவிட்-19 தடுப்பு மருந்தின் பரிசோதனைக்கு உயிரி தொழில்நுட்பத் துறை ஒப்புதல்
இந்தியாவின் கொவிட்-19 தடுப்பு மருந்து உருவாக்கத் திட்டமான மிஷன் கொவிட் சுரக்ஷா இயக்கத்தின் கீழ் தடுப்பு மருந்து கண்டுபிடிப்பு செயல்பாடுகளுக்கு இந்திய அரசின் உயிரி தொழில்நுட்பத் துறை ஆதரவளித்து வருகிறது.
பூனாவைச் சேர்ந்த ஜென்னோவா பயோ பார்மாசூடிக்கல்ஸ் நிறுவனத்தின் புதுமையான, இந்தியாவிலேயே முதல்முறையாக உருவாக்கப்படும் எம் ஆர் என் ஏ  அடிப்படையிலான தடுப்பு மருந்தான எச்ஜிசிஓ19-ன்  மருத்துவ ஆய்வுகளுக்கு கூடுதல் நிதி அளிக்க ஒப்புதல் அளிக்கப்பட்டுள்ளதாக அறிவியல் தொழில்நுட்ப அமைச்சகத்தின் கீழ் இயங்கும் உயிரி தொழில்நுட்பத் துறை அறிவித்துள்ளது.
மிஷன் கொவிட் சுரக்ஷா இயக்கத்தின் கீழ் தடுப்பு மருந்து உருவாக்கத்திற்கு விருப்பம் தெரிவித்து விண்ணப்பிக்குமாறு வெளியிட்டிருந்த அறிவிப்பைத் தொடர்ந்து சமர்ப்பிக்கப்பட்ட விண்ணப்பங்களை பல்வேறு சுற்றுகளில் விரிவாக ஆராய்ந்த பின்னர் இந்த நிதி அளிக்கப்படுகிறது.
ஜென்னோவா பயோ பார்மாசூடிக்கல்ஸ் நிறுவனத்தின் எம் ஆர் என் ஏ அடிப்படையிலான அடுத்த தலைமுறை தடுப்பு மருந்து உற்பத்தி தளத்தை நிறுவுவதற்கு, தொடக்கத்தில் இருந்தே உயிரி தொழில்நுட்பத் துறை ஆதரவளித்து வருகிறது. எம் ஆர் என் ஏ அடிப்படையிலான தடுப்பு மருந்துகள் மிகவும் பாதுகாப்பானவை என்று கருதப்படுகிறது.
உயிரி தொழில்நுட்பத்துறை செயலாளர் டாக்டர் ரேணு ஸ்வரூப் கூறுகையில், "கொவிட் தொற்றின் தொடக்கத்தில் இருந்தே பல்வேறு தடுப்பு மருந்து உருவாக்கத் திட்டங்களுக்கு உயிரி தொழில்நுட்பத் துறை ஆதரவளித்து வருகிறது. ஒரு வருடத்திற்கு முன்பு, புதிய தொழில்நுட்பமான எம் ஆர் என் ஏ-வின் செயல்திறனில் நம்பிக்கை கொண்டு ஜென்னோவாவுக்கு நிதி உதவி அளிக்கப்பட்டது. எம் ஆர் என் ஏ அடிப்படையிலான தடுப்பு மருந்து, பரிசோதனை கட்டத்திற்கு செல்வது மிகவும் பெருமை அளிக்கிறது," என்று கூறினார்.
ஜென்னோவா பயோ பார்மாசூடிக்கல்ஸ் நிறுவனத்தின் தலைமை செயல் அதிகாரி டாக்டர் சஞ்சய் சிங் கூறுகையில், "செயல்திறன்மிக்க தீர்வுகளை உருவாக்குவதில் எம் ஆர் என் ஏ அடிப்படையிலான உயர் தொழில்நுட்பம் முக்கிய பங்காற்றும் என்று நாங்கள் நம்புகிறோம்," என்றார்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1711304
மனித வள மேம்பாட்டு அமைச்சகம்
பெரிய அளவிலான திறந்தவெளி ஆன்லைன் வகுப்புகளுக்கான இணையவழி பயிற்சி பாடத் திட்டத்தை தயாரிக்கும் தேசிய ஆதார மையமாக செயல்பட 75 பயிற்சி நிறுவனங்கள் தேர்வு
துறைகளில் காணப்படும் சமீபத்திய முன்னேற்றங்கள், புதிய மற்றும் வளர்ந்துவரும் போக்குகள், மறுசீரமைக்கப்பட்ட பாடத்திட்டத்தை மாற்றுவதற்கான கற்பித்தல் மேம்பாடுகள் மற்றும் வழிமுறைகள் ஆகியவற்றில் கண்ணோட்டம் கொண்ட பெரும் வெளிப்படை ஆன்லைன் பயிற்சிக்கான ஆன்லைன் கற்பித்தல் பாடங்களை உருவாக்க தேசிய ஆதார மையங்களாக செயல்படுவதற்காக 75 பயிற்சி நிறுவனங்களை அரசு அடையாளம் கண்டுள்ளது. முதல் கட்டமாக 75 துறைகளுக்கான தேசிய ஆதார மையங்கள் அடையாளம் காணப்பட்டுள்ளன.
இந்த முயற்சியின் கீழ் பாடப்பிரிவு மற்றும் மூப்பு நிலை பற்றிய பார்வையின்றி பணியில் உள்ள அனைத்து ஆசிரியர்களுக்கும் அவர்களது துறைகளின் சமீபத்திய வளர்ச்சி குறித்து தெரிந்து கொள்ளும் வாய்ப்பு தொழில்நுட்ப அடிப்படையிலான ஆன்லைன் புத்தாக்க பயிற்சி இந்தியாவின் பெரும் வெளிப்படை ஆன்லைன் வகுப்பு மேடையான ஸ்வயம் மூலம் அளிக்கப்படும்.
மக்களவையில் இன்று கேள்வி ஒன்றுக்கு எழுத்து பூர்வமாக அளித்த பதிலில் மனிதவள மேம்பாட்டுத் துறை இணையமைச்சர் டாக்டர் சத்ய பால் சிங் இந்த தகவலை தெரிவித்துள்ளார்.
பிரதமர் அலுவலகம்
ஹெலிகாப்டர் விபத்தில் உயிர் இழந்த ஜெனரல் பிபின் ராவத், அவரது மனைவி மற்றும் ராணுவ படைவீரர்கள் மறைவுக்குப் பிரதமர் நரேந்திர மோடி இரங்கல்
தமிழ்நாட்டில் ஏற்பட்ட ஹெலிகாப்டர் விபத்தில் உயிர் இழந்த ஜெனரல் பிபின் ராவத், அவரது மனைவி மற்றும் ராணுவ படைவீரர்கள் மறைவுக்குப் பிரதமர் நரேந்திர மோடி இரங்கல் தெரிவித்துள்ளார்
“தமிழ்நாட்டில் ஏற்பட்ட ஹெலிகாப்டர் விபத்தில் நாம் இழந்துள்ள ஜெனரல் பிபின் ராவத், அவரது மனைவி மற்றும் ராணுவத்தின் இதர வீரர்களுக்கு நான் ஆழ்ந்த இரங்கலைத் தெரிவித்துக் கொள்கிறேன். இவர்கள் இந்தியாவுக்கு உச்சநிலை உறுதியுடன் சேவை செய்துள்ளனர். உயிரிழந்தோரின் குடும்பங்களே எனது எண்ணத்தில் உள்ளன.
உண்மையான தேசபக்தராகிய அவர் நமது ராணுவத்தையும், பாதுகாப்புத் தளவாடங்களையும் நவீனமாக்குவதற்கு மகத்தான பங்களிப்பை செய்திருக்கிறார். ராணுவ ரீதியான விஷயங்களில் அவரது மதிநுட்பமும், கண்ணோட்டங்களும் பாராட்டும்படியாக இருந்தன. அவரது மறைவு எனக்கு ஆழ்ந்த சோகத்தை ஏற்படுத்தியுள்ளது. ஓம் சாந்தி
இந்தியாவின் முதலாவது முப்படைகளி்ன் தலைமைத் தளபதியான ஜெனரல் பிபின் ராவத், பாதுகாப்புத் துறை சீர்திருத்தங்கள் உட்பட நமது ராணுவம் தொடர்பான பல்வேறு நிலைகளில் பணியாற்றியுள்ளார். ராணுவத்தில் பணியாற்றிய மிக உயர்ந்த அனுபவத்தை அவர் தம்முடன் கொண்டு வந்தார். பாராட்டத்தக்க அவரது சேவையை இந்தியா ஒருபோதும் மறவாது”. என்று பிரதமர் தனது டுவிட்டர் செய்தியில் கூறியுள்ளார்.
(
பெண்கள் மற்றும் குழந்தை நலன் அமைச்சகம்
தத்தெடுப்பு செயல்முறை மிகவும் வேகமாகிறது; 2023 ஜூலை 31 வரை மொத்தம் 2625 தத்தெடுப்பு ஆணைகள் வழங்கப்பட்டுள்ளன.
சிறார் நீதி  சட்டம் 2015  திருத்தம் மற்றும் அதன் விளைவாக 23.09.2022 முதல் தத்தெடுப்பு ஒழுங்குமுறைகள் அறிவிக்கப்பட்டதன் மூலம், தத்தெடுப்பு செயல்முறை மிகவும் வேகமாகி, மாவட்ட நீதிபதிகளால் தத்தெடுப்பு ஆணைகள் நிர்ணயிக்கப்பட்ட காலக்கெடுவுக்குள் வழங்கப்படுகின்றன. 23.09.2022 முதல் 31.07.2023 வரை மொத்தம் 2625 தத்தெடுப்பு ஆணைகள் வழங்கப்பட்டுள்ளன.
அனாதை, கைவிடப்பட்ட மற்றும் சரணடைந்த குழந்தைகளின் தத்தெடுப்பு செயல்முறை சிறார் நீதி  சட்டம், 2015  மற்றும் தத்தெடுப்பு ஒழுங்குமுறைகள், 2022 இன் படி கண்காணிக்கப்பட்டு ஒழுங்குபடுத்தப்படுகிறது. தத்தெடுப்பு முறையில் வெளிப்படைத்தன்மையைக் கொண்டுவரவும், பல்வேறு மட்டங்களில் தாமதங்களைக் குறைக்கவும் வடிவமைக்கப்பட்ட வலுவான வலை அடிப்படையிலான மேலாண்மை அமைப்பின் மூலம் பாலங்களை உருவாக்குவதற்கும் இணைப்புகளை உருவாக்குவதற்கும் ஒரு ஆன்லைன் தளமான குழந்தை தத்தெடுப்பு வள தகவல் மற்றும் வழிகாட்டல் அமைப்பு  உருவாக்கப்பட்டுள்ளது. விதிமுறைகளில் சமீபத்தில் செய்யப்பட்ட திருத்தங்கள் ஆன்லைன் போர்ட்டலில் முறையாக இணைக்கப்பட்டுள்ளன. சிறார் நீதி  திருத்த விதிகள், 2022, தத்தெடுப்பு உத்தரவுகளை வழங்க மாவட்ட நீதிபதிகளுக்கு அதிகாரம் அளித்துள்ளது.
சிறப்புத் தேவையுடைய குழந்தைகள் மற்றும் வயதான குழந்தைகளை தத்தெடுப்பதற்கும் கே.ஆர்.ஐ.எஸ் மூலம் வசதி செய்யப்பட்டுள்ளது. வருங்கால தத்தெடுப்பு பெற்றோர்கள்  அத்தகைய குழந்தைகளை அவர்களின் சீனியாரிட்டியைப் பொருட்படுத்தாமல் நேரடியாக ஒதுக்கலாம். மேலும், வெளிநாடு வாழ் இந்தியர்கள்  மற்றும் ஓவர்சீஸ் சிட்டிசன் ஆஃப் இந்தியா  ஆகியோருக்கு சிறப்பு திட்டம் அறிமுகப்படுத்தப்பட்டுள்ளது.
இத்தகவலை மத்திய பெண்கள் மற்றும் குழந்தைகள் மேம்பாட்டுத் துறை அமைச்சர் ஸ்மிருதி இரானி மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.ANU/AD/PKV/KRS
(Visitor Counter : 54
தகவல் மற்றும் ஒலிபரப்பு அமைச்சகம்
நடிப்புத் துறையில் வாய்ப்புகள் அதிகரிக்க ஓடிடி தளங்கள் வழிவகுத்தன: நடிகர்களை தேர்வு செய்யும் இயக்குநர் முகேஷ் சாப்ரா
இந்தியத் திரைப்படத் துறையில் நடிகர்களைத் தேர்வு செய்யும் செயல்முறை மிகவும் பழைமையானது என்றும், நடிகர் மற்றும் இயக்குனருக்கு இடையேயான இணைப்பாக நடிப்பு தேர்வு இயக்குனர் செயல்படுகிறார் என்றும் இத்துறைக்கான இயக்குநர் முகேஷ் சாப்ரா கூறினார். முன்பெல்லாம் இயக்குனர்கள் யார் கிடைக்கிறார்களோ அவர்களை நடிக்க வைத்தனர், ஆனால் இப்போது இந்த செயல்முறை மிகவும் தொழில்முறையாகிவிட்டது என்றார் அவர்.
53வது இந்திய சர்வதேச திரைப்படவிழாவில் ‘புதிய இந்திய சினிமாவில் நடிப்பு’ என்ற தலைப்பில் “உரையாடல்” நிகழ்ச்சியில் முகேஷ் சாப்ரா கலந்து கொண்டார்.
இந்தியத் திரையுலகில் நடிகர்கள் தேர்வுத் துறையை ஒழுங்குபடுத்துவதற்கு உந்து சக்தியாக விளங்கும் முகேஷ் சாப்ரா, க்ஷிதிஜ் மேத்தா ஆகியோர் இதில் பேசினர். நடிகர்கள் தேர்வு செயல்முறையின் பரிணாமம், இந்தியத் திரைப்படத் துறையில் நடிப்புத் துறையில் ஓடிடி தளங்களின் தாக்கம், ஒரு குறிப்பிட்ட பாத்திரத்திற்கான நடிகர்களைத் தேர்ந்தெடுப்பதில் சமூக ஊடகங்களின் செல்வாக்கு ஆகியவற்றில் அவர்கள் தங்கள் கருத்துக்களைப் பகிர்ந்து கொண்டனர்.
ஓடிடி தளங்கள் மற்றும் டிஜிட்டல் உலகத்தின் தாக்கம் குறித்து பேசிய முகேஷ் சாப்ரா, இவற்றின் அதிகரிப்பு நடிப்புத் துறையில் வாய்ப்புகள் அதிகரிப்பதற்கு வழிவகுத்தது என்றார்.
படங்களில் மிகச் சிறிய பாத்திரங்களில் நடித்த நடிகர்கள் இப்போது ஓடிடி தளங்களில் வெப் சீரிஸ் மற்றும் ஷோக்களில் முக்கிய வேடங்களில் நடிக்கிறார்கள் என்பதால், இவற்றுக்கு வரவேற்பு காணப்படுகிறது என்று அவர்கள் தெரிவித்தனர்.
நடிகர்களுக்கான பயிற்சி பட்டறைகளை நடத்துவதன் அவசியத்தையும் முக்கியத்துவத்தையும் விவரித்த முகேஷ் சாப்ரா, இந்தப் பட்டறைகள் படத்தில் வாய்ப்புகளையும், புதிய நடிகர்கள் சிரமமின்றி செயல்படவும், அவர்களை பாத்திரத்திற்குத் தயாராகவும் வைக்கும் வகையிலும் நடத்தப்படுகின்றன. அவை நடிகர்களை மேலும் தயார்படுத்துவதற்கும் சீர்ப்படுத்துவதற்கும் உதவுகின்றன. பட்டறைகளை நடத்துவது பற்றிய தனது கருத்துக்களைப் பகிர்ந்து கொண்ட க்ஷிதிஜ் மேத்தா, இந்த செயல்முறையின் மூலம் செல்லாமல் யாராவது வெற்றியை அடைந்தால், அவர்கள் இதைச் செய்ய வேண்டிய அவசியத்தை உணர மாட்டார்கள், ஆனால் அவர்கள் அதைச் செய்தால் வித்தியாசத்தை உணருவார்கள் என்று கூறினார். இது நீண்ட காலத்திற்கு மாற்றத்தை ஏற்படுத்தும் என்பது அவரது கருத்தாக இருந்தது.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 172 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 47,246 பேர் கொவிட் தொற்றால் பாதிக்கப்பட்டுள்ளனர். இது 0.11 சதவீதமாகும்.
தொற்றிலிருந்து மீண்டவர்களின் விகிதம் 98.71 சதவீதம்.
கடந்த 24 மணி நேரத்தில் 6,037 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,43,70,878 பேர்.
கடந்த 24 மணி நேரத்தில் 4,282 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 4.92% வாராந்திர பாதிப்பு விகிதம் 4% இதுவரை மொத்தம் 92.67 கோடி பரிசோதனைகள் நடத்தப்பட்டுள்ளன. கடந்த 24 மணி நேரத்தில் 87,038 பரிசோதனைகள் நடத்தப்பட்டுள்ளன.
உள்துறை அமைச்சகம்
முகாம்களில் தங்க வைக்கப்பட்டுள்ள குடிபெயர்ந்த தொழிலாளர்களின் நலன்களைக் காக்க உச்சநீதிமன்ற அறிவுறுத்தல்களை உறுதி செய்யுமாறு அனைத்து மாநிலங்கள் / யூனியன் பிரதேசங்களுக்கு மத்திய உள்துறை அமைச்சகம் கடிதம்
பொது முடக்கத்தின்போது நாட்டின் பல்வேறு பகுதிகளில் உள்ள நிவாரண முகாம்களில் தங்க வைக்கப்பட்டுள்ள குடிபெயர்ந்த தொழிலாளர்களின் நலன்கள் தொடர்பாக உச்சநீதிமன்றம் அறிவுறுத்தல்களை வழங்கியுள்ளது. கோவிட்-19 தொற்றுத் தாக்குதலைத் தடுப்பதற்கான நடவடிக்கைகளை அமல் செய்யும்போது, உச்சநீதிமன்றத்தின் அறிவுறுத்தல்கள் பின்பற்றப்படுவதை உறுதி செய்திட வேண்டும் என்று அனைத்து மாநிலங்கள் / யூனியன் பிரதேசங்களுக்கு மத்திய உள்துறை அமைச்சகம் கடிதம் எழுதியுள்ளது.
முகாம்களில் உள்ள குடிபெயர்ந்த தொழிலாளர்களுக்கு, உணவு, சுத்தமான குடிநீர், கழிவறை வசதிகளுக்கான முறையான ஏற்பாடுகள் செய்வதுடன், போதிய மருத்துவ வசதிகளும் செய்யப்படுவதை உறுதி செய்திட வேண்டும் என்று நீதிமன்றம் உத்தரவிட்டுள்ளது. மேலும், பயிற்சி பெற்ற மனநல ஆலோசகர்கள் அல்லது அனைத்து மத நம்பிக்கைகளையும் சார்ந்த சமுதாய குழு தலைவர்கள் நிவாரண முகாம்கள் / தங்குமிடங்களைப் பார்வையிட ஏற்பாடு செய்ய வேண்டும் என்றும், குடிபெயர்ந்த தொழிலாளர்களுக்கு ஏதும் அச்சங்கள் இருந்தால் அவற்றை நீக்க அவர்களுக்கு உதவிட வேண்டும் என்றும் நீதிமன்றம் கேட்டுக்கொண்டுள்ளது.
குடிபெயர்ந்த தொழிலாளர்களுடைய பதற்றத்தையும் அச்சத்தையும் காவல் துறையினரும், பிற அதிகாரவர்க்கத்தினரும் புரிந்து செயல்பட வேண்டும் என்றும், அவர்களை மனிதாபிமானத்துடன் நடத்த வேண்டும் என்றும் நீதிமன்றம் கூறியுள்ளது. மேலும், குடிபெயர்ந்தவர்கள் நலனுக்கான செயல்பாடுகளை மேற்பார்வையிடுவதற்குக் காவல் துறையினருடன் தன்னார்வலர்களையும் பணியில் ஈடுபடுத்திக் கொள்ளுமாறு மாநில / யூனியன் பிரதேச அரசுகளுக்கு ஆலோசனை தெரிவிக்கப்பட்டுள்ளது.
மேற்குறிப்பிட்ட விஷயங்கள் தொடர்பாக, அனைத்து மாநிலங்கள் / யூனியன் பிரதேசங்களுக்கும் எழுதிய கடிதத்தில் சுகாதாரம் மற்றும் குடும்ப நலத் துறை அளித்த அறிவுறுத்தல்கள் பற்றியும் உள்துறை அமைச்சகத்தின் கடிதத்தில் வலியுறுத்தப்பட்டுள்ளது. குடிபெயர்ந்த தொழிலாளர்களின் உளவியல் சமூகப் பிரச்சினைகளைக் கையாள்வது தொடர்பாக மாநிலங்கள் / யூனியன் பிரதேசங்களுக்கு விரிவான வழிகாட்டுதல்களை சுகாதார அமைச்சகம் அனுப்பிய கடிதம் பின்வரும் https://www.mohfw.gov.in/pdf/RevisedPsychosocialissuesofmigrantsCOVID19.pdf இணைய தள முகவரியில் வெளியிடப்பட்டுள்ளது.
(
PIB Headquarters
தேசிய அளவில் பெண்களுக்காக நடைபெற்ற சிறந்த வெல்டருக்கான போட்டி - 2019
கெம்பி இந்தியா மற்றும் நெக்ஸ்ட்ஜன் பிளாஸ்மா நிறுவனங்கள் இந்திய வார்படத் தொழில்நுட்ப நிறுவனம், கல்பாக்கம் இந்திராகாந்தி அணு ஆராய்ச்சி மையத்துடன் இணைந்து 2019 ஆம் ஆண்டுக்கான பெண்களில் தேசிய அளவிலான சிறந்த வெல்டருக்கான போட்டியை ஏற்பாடு செய்திருந்தன.
புதிய கண்டுபிடிப்புடன் பெண்களில் சிறந்த வெல்டருக்கான தேசிய அளவிலான போட்டி புதுதில்லி, புனே, கொல்கத்தா மற்றும் சென்னை ஆகிய 4 மண்டலங்களில் நடைபெற்றிருப்பது தேசிய அளவில் கவனத்தை ஈர்த்தது. வார்படத் தொழிலில் ஈடுபட்டுள்ள பல பெண் வெல்டர்கள் அவர்களது தொழில்நுட்பத் திறனை வெளிப்படுத்தியதன் மூலம் வெளிச்சத்திற்கு வந்திருப்பதை கொள்கை வடிவமைப்பாளர்கள் கண்டு உணர்ந்தனர். இந்தப் போட்டியில் சுமார் 52 பெண் வெல்டர்கள் பங்கேற்ற போதிலும், இறுதிப் போட்டிக்கு 13 பேர் மட்டுமே தகுதி பெற்றனர். இறுதிப் போட்டி இன்று  சென்னையில் உள்ள கெம்பி இந்தியா நிறுவன வளாகத்தில் நடைபெற்றது. கல்பாக்கம் இந்திராகாந்தி அணு ஆராய்ச்சி மைய நிபுணர்கள் அவர்களது செயல்திறனை ஆய்வு செய்து மதிப்பீடு செய்தனர்.
ஷீல்டெட் மெட்டல் ஆர்க் வெல்டிங் செயல்பாட்டில் 3ஜி நிலையில் கட்டுமான வெல்டர் மற்றும் கேஸ் மெட்டல் ஆர்க் வெல்டிங் செயல்பாடு, 6ஜி நிலையில் கேஸ் மெட்டல் ஆர்க் வெல்டிங் செயல்பாடு, மெல்லிழையம் ஆர்க் வெல்டிங் செயல்பாடு ஆகிய 4 பிரிவுகளில் போட்டி நடைபெற்றது. 2 கட்டங்களாக மதிப்பீடு நடைபெற்றது. முதலில் படத்தொகுப்பு தேர்வும், அதன் பின்னர் ஊடுகதிர் படமெடுத்தலும் நடைபெற்றது. இந்தப் போட்டியின் முடிவுகள் 10.12.2019 அன்று அறிவிக்கப்படும் என்றும், வெற்றியாளர்கள் சர்வதேச அளவில் நடைபெறும் போட்டியில் இந்தியாவின் சார்பில் பங்கேற்பார்கள் என்றும் அறிவிக்கப்பட்டுள்ளது.
முதன் முதலாக நடைபெற்ற போட்டியில் 18 பேர் மட்டுமே பங்கேற்ற போதிலும், தற்போது நடைபெற்ற போட்டியில் 52 பேர் பங்கேற்றிருப்பது இந்தப் போட்டி நடத்துவது பொருத்தமானதுதான் என்பதை நிரூபித்துள்ளது. இம்முறை நடைபெற்ற போட்டியில் மாணவர்களுக்கென்று புதிய பிரிவு ஒன்று அறிமுகம் செய்யப்பட்டது. பெண்கள் அதிக அளவில் இதில் பங்கேற்றிருப்பது, எந்தத் திறனும் பெண்களுக்கு தடையாக இல்லை என்பதையும், திறமை என்பது பாலினத்தை அடிப்படையாகக் கொண்டது அல்ல என்பதையும் பறை சாற்றியுள்ளது. இது போன்ற போட்டிகள் பெண் வெல்டர்களுக்கான பாதையைத் திறந்திருப்பதாகவும், அவர்கள் சரியான வழியைத் தேர்வு செய்யவும், புரட்சிகரமான மாற்றத்தை உருவாக்கவும் வழிவகுத்துள்ளன என்று சென்னை இந்திரா காந்தி அணு ஆராய்ச்சி மையம் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
அறிவியல் மற்றும் தொழில்நுட்பத்துறை
அரசுத்துறைக்கு வெளியே உள்ள தொழில்கள் மற்றும் வேலைவாய்ப்பு மிக்க புதிய ஸ்டார்ட் அப் வழிமுறைகள் குறித்து பெரும் விழிப்புணர்வை உருவாக்க வேண்டும் என மத்திய அமைச்சர் டாக்டர். ஜிதேந்திர சிங் வலியுறுத்தியுள்ளார்.
அரசுத்துறைக்கு வெளியே உள்ள தொழில்கள் மற்றும் வேலைவாய்ப்பு மிக்க புதிய ஸ்டார்ட் அப் வழிமுறைகள் குறித்து பெரும் விழிப்புணர்வை உருவாக்க வேண்டும் என மத்திய அறிவியல் மற்றும் தொழில்நுட்பம்  ; புவி அறிவியல் ; பிரதமர் அலுவலகம், பணியாளர், பொதுமக்கள் குறைதீர்வு, ஓய்வூதியம், அணுசக்தி மற்றும் விண்வெளி துறை இணை அமைச்சர் டாக்டர். ஜிதேந்திர சிங் வலியுறுத்தியுள்ளார். வாழ்வாதார இணைப்புகளுடன் கூடிய நீடித்த ஸ்டார்ட் அப்கள், புதிய இந்தியாவின் முகத்தை மாற்றக்கூடிய அளவுக்கு புரட்சிகரமான ஆற்றல் கொண்டவை என்று அவர் தெரிவித்தார்.
தேசிய அறிவியல் தொடர்பு மற்றும் கொள்கை ஆராய்ச்சி நிறுவனத்தின் முதலாவது நிறுவன தினத்தையொட்டி உரையாற்றிய டாக்டர். ஜிதேந்திர சிங், புத்தாக்கத்துடன் ஸ்டார்ட் அப்கள் வரும்போது, இந்தியா பொற்காலத்தில் நுழைகிறது என்ற பிரதமர் திரு. நரேந்திர மோடி கூறியதை சுட்டிக்காட்டினார்.
அறிவு சார்ந்த பொருளாதாரத்தை கட்டமைக்கும் நமது கொள்கை முடிவுகள் நாட்டில் ஒரு புதிய எழுச்சியை ஏற்படுத்தியிருப்பதாக டாக்டர். ஜிதேந்திர சிங் கூறினார். சிஎஸ்ஐஆர், கிராமப்புறங்களிலும் தொழில் தொடங்கும் ஆர்வத்தை ஏற்படுத்த உதவி இருப்பதாக அவர் பாராட்டினார். உலகில் அமெரிக்கா, சீனாவுக்கு அடுத்தபடியாக, அதிக யுனிகார்ன் ஸ்டார்ட் அப் நிறுவனங்களைக் கொண்ட மூன்றாவது நாடாக இந்தியா உள்ளது என்றும், முதலாவது இடத்தை இந்தியா பிடிக்கும் வாய்ப்பு உள்ளது என்றும் அவர் குறிப்பிட்டார்.
2021-ம் ஆண்டு ஆகஸ்ட் 15-ம்தேதி பிரதமர் டிஜிடல் சுகாதார இயக்கத்தை அறிவித்ததை சுட்டிக்காட்டிய டாக்டர். ஜிதேந்திர சிங், முழுமையான சுகாதார நடைமுறைகளை உருவாக்க கவனம் செலுத்தப்பட்டு வருவதாக கூறினார்.
வலுவான அடித்தளத்துடன் தொடங்கப்பட்டுள்ள தேசிய அறிவியல் தொடர்பு மற்றும் கொள்கை ஆராய்ச்சி நிறுவனத்தின் புதிய இணையதளத்தையும் டாக்டர். ஜிதேந்திர சிங் தொடங்கி வைத்தார்.
மேலும் கூடுதல் விவரங்களுக்கு ஆங்கில செய்தி குறிப்பை காணவும்
பிரதமர் அலுவலகம்
சீரம் நிறுவனத்தில் ஏற்பட்ட தீ விபத்தில் உயிரிழந்தோருக்கு பிரதமர் இரங்கல்
புனேவில் உள்ள சீரம் நிறுவனத்தில் ஏற்பட்ட தீ விபத்தில் உயிரிழந்தோருக்கு பிரதமர் திரு நரேந்திர மோடி இரங்கல் தெரிவித்துள்ளார்.
“@SerumInstIndia-வில் நடந்த துரதிர்ஷ்டவசமான தீ விபத்தில் ஏற்பட்ட உயிரிழப்புகளால் துயருற்றேன். இந்த சோகமான நேரத்தில், உயிரிழந்தோரின் குடும்பங்களுக்கு எனது ஆழ்ந்த இரங்கலை தெரிவித்துக் கொள்கிறேன். காயமடைந்தோர் விரைந்து குணமடைய நான் பிரார்த்திக்கிறேன்,” என்று டிவிட்டர் பதிவொன்றில் பிரதமர் கூறியுள்ளார்.